कर्णालीमा छैन रासायनिक मल, रित्तै छ गोदाम
मानो रोपेर मुरी उब्जाउने सिजन शुरु भइसकेको कर्णाली प्रदेशमा रासायनिक मलको अभाव भएको छ । कृषि सामग्री कम्पनी लिमिटेड प्रादेशिक कार्यालय सुर्खेतमा अहिले एक सय ५० टन डीएपी र १० टन पोटास मल मात्रै मौज्दात रहेको छ । युरिया मल राख्ने गोदाम भने रित्तै छ ।
नविन सुवेदीसुर्खेत, जेठ १६ गते । मानो रोपेर मुरी उब्जाउने सिजन शुरु भइसकेको कर्णाली प्रदेशमा रासायनिक मलको अभाव भएको छ । कृषि सामग्री कम्पनी लिमिटेड प्रादेशिक कार्यालय सुर्खेतमा अहिले एक सय ५० टन डीएपी र १० टन पोटास मल मात्रै मौज्दात छ । युरिया मल राख्ने गोदाम भने रित्तै छ ।गतवर्ष मङ्सिरमा ८ सय ९४ टन आएको युरिया मल चैतमै सकिएको छ । कर्णालीका केही जिल्लामा धान रोप्न शुरु गरिएको छ भने केही जिल्लामा कृषकहरु धानको विऊ (ब्याड) राख्न व्यस्त छन् । समयमै मल नपाउँदा उत्पादनमा ह्रास आउने सुर्खेतका कृषक जगत महतराले चिन्ता व्यक्त गर्नुभयो । उहाँले समयमै युरिया मलको ढुवानी गरेर कृषकलाई राहत दिन माग गर्नुभयो ।कर्णालीको जुम्ला, हुम्ला, डोल्पा, कालिकोट र मुगु जिल्लामा रासायनिक मल प्रयोगमा रोक लगाइएको छ । तर दैलेख, सुर्खेत, सल्यान, जाजरकोट र रुकुमपश्चिमका कृषकहरुले मात्रै रासायनिक मलको प्रयोग गर्दैआएका छन् । यी जिल्लामा पोटास र डीएपीभन्दा युरिया मल बढी खपत हुनेगरेको छ । सल्यान र रुकुम पश्चिममा दाङ तथा बाँकी तीन जिल्लामा सुर्खेतबाट मल आपूर्ती गर्दैआएको कृषि सामग्री कम्पनी लिमिटेड प्रादेशिक कार्यालय सुर्खेतका प्रमुख अमुल्यलाल श्रेष्ठले जानकारी दिनुभयो ।गत वर्ष आएको युरिया मल चैतमा सकिए पनि थप मल आउने वा नआउने विषयमा केही जानकारी नभएको चर्चा गर्नुभयो । सहकारी संस्थामार्फत वितरण गरिँदैआएको मल गोदाममा नहुँदा कृषकहरुले दिनहुँ युरिया मल कहिले आउँछ भन्दै सोध्नेगरेको उहाँको दुःखेसो छ । कर्णालीका १०८ सहकारी संस्थासँग सम्झौता गरेर मल विक्री गर्ने गरेको प्रमुख श्रेष्ठले बताउनुभयो ।  हाल डीएपी र पोटास मल विक्री भइरहेको उहाँले जानकारी दिनुभयो । कर्णालीमा वितरण हुने ७० प्रतिशत मल कृषि सामग्री र ३० प्रतिशत साल्ट टे«डिङ्ग कर्पोरेशनले वितरण गर्दैआएको छ । अहिले दुवै कार्यालयमा युरिया मल छैन । कर्णालीको तीन लाख हेक्टर कुल खेतीयोग्य जमिनमध्ये दुई लाख १६ हजार हेक्टर क्षेत्रफलमा खेती गरिन्छ । योमध्य ३८ हजारमा वर्षभरि र ३० हजार हेक्टर जमिनमा आंशिक सिँचाइ पुगेको छ ।  